แบงก์รัฐไม่พร้อมอี-เพย์เมนต์
แบงก์รัฐไม่พร้อมเปิดลงทะเบียน Any ID บางแห่งยังไม่มีคอร์แบงก์กิ้งรองรับ
1 มิ.ย. 2559

แบงก์รัฐไม่พร้อมเปิดลงทะเบียน Any ID บางแห่งยังไม่มีคอร์แบงก์กิ้งรองรับ
แหล่งข่าวจากกระทรวงการคลัง เปิดเผยว่า จากการประเมินความพร้อมของสถาบันการเงินเฉพาะกิจ หรือแบงก์รัฐ ในการเปิดให้มีการนำบัญชีหลักที่ลูกค้าไปลงทะเบียนคู่กับเลขที่บัตรประชาชน (Any ID) ที่จะเริ่มให้สถาบันการเงินทั้งระบบรับลงทะเบียนจากลูกค้าตั้งแต่วันที่ 15 ก.ค. 2559 เป็นต้นไปนั้น คาดว่าจะมีแบงก์รัฐบางแห่งที่ยังไม่มีความพร้อมจะดำเนินการ
ทั้งนี้ ธนาคารที่คาดว่าจะไม่พร้อม คือ ธนาคารอาคารสงเคราะห์ (ธอส.) เพราะอยู่ระหว่างการพัฒนาระบบคอร์แบงก์กิ้งใหม่ ธนาคารอิสลามแห่งประเทศไทย (ไอแบงก์) และธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ยังไม่มีระบบคอร์แบงก์กิ้ง โดยเอสเอ็มอีแบงก์ส่วนใหญ่เป็นลูกค้านิติบุคคล บริษัท ห้างร้าน เช่นเดียวกับธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ ที่แทบไม่มีลูกค้าบุคคลที่สำคัญทั้งเอสเอ็มอีแบงก์และเอ็กซิมแบงก์ไม่ได้เปิดรับฝากเงินจากรายย่อย จึงไม่มีความจำเป็นที่ต้องเร่งทำเรื่องนี้
สำหรับ ธอส.ฐานลูกค้าส่วนใหญ่จะเป็นลูกค้าสินเชื่อ ส่วนลูกค้าเงินฝากจะมีบัญชีเงินฝากกับธนาคารอื่นด้วย โดยคาดว่าเมื่อธนาคารได้ข้อยุติและวางระบบคอร์แบงก์กิ้งใหม่เรียบร้อยแล้ว ก็น่าจะเริ่มรับลงทะเบียน Any ID ได้
นายธนารัตน์ งามวลัยรัตน์ ผู้อำนวยการฝ่ายการตลาดดิจิทัล ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารได้มอบนโยบายให้พนักงานสาขาทั่วประเทศลงพื้นที่เพื่อให้ความรู้แก่ลูกค้าและเกษตรกร ในการเตรียมความพร้อมเรื่อง Any ID ที่จะเริ่มเปิดให้ลงทะเบียนวันที่ 15 ก.ค.นี้แล้ว โดยเดือน มิ.ย. 2559 จะมีการทดสอบระบบและฟังก์ชั่นในการใช้งานต่างๆ การบันทึกข้อมูลทั่วไป
ทั้งนี้ ระหว่างที่เก็บข้อมูลได้เปิดให้ประชาชนที่สนใจแจ้งชื่อ เลขบัญชี และเบอร์โทรศัพท์ไว้ก่อน เพื่อกรอกข้อมูลได้ทันทีที่เปิดให้ลงทะเบียน โดยลูกค้าของ ธ.ก.ส.ที่เป็นเกษตรกรเกือบทั้งหมดน่าจะลงทะเบียนกับธนาคาร ซึ่งหลังจากลงสำรวจพื้นที่ มีเกษตรกรลูกค้าทยอยแสดงแจ้งขอลงทะเบียนมาส่วนหนึ่งแล้ว
นายชาติชาย พยุหนาวีชัย ผู้อำนวยการธนาคารออมสิน กล่าวว่า ในวันที่ 15 ก.ค. ธนาคารออมสินพร้อมเปิดให้ลูกค้าลงทะเบียน Any ID ได้ทุกสาขาที่ใกล้บ้าน โดยเลขบัตรประชาชนสามารถลงทะเบียนได้ 1 บัญชี ส่วนบัญชีที่ 2 ลงทะเบียนด้วยเบอร์โทรศัพท์ได้ ซึ่งในอนาคตเบอร์โทรศัพท์ 1 เบอร์ อาจจะลิงค์ข้อมูลได้มากกว่า 1 บัญชี เพื่อรองรับกลุ่มลูกค้าที่มีบัญชีหลายเล่ม หลายธนาคาร
อย่างไรก็ตาม ยอมรับว่าหากธนาคารไหนเปิดให้บริการได้สะดวกรวดเร็ว ก็มีโอกาสที่ลูกค้าจะผูกบัญชีบัตรประชาชนกับธนาคารนั้น ส่วนธนาคารออมสินซึ่งมีฐานบัญชีเงินมากที่สุดในระบบกว่า 28 ล้านบัญชี ได้พัฒนาระบบและออกผลิตภัณฑ์ทางการเงินต่างๆ ไว้สำหรับรองรับความต้องการของลูกค้าทุกกลุ่มแล้ว